CELEX: 62010TN0158
Language: el
Date: 2010-04-09 00:00:00
Title: Υπόθεση T-158/10: Προσφυγή της 9ης Απριλίου 2010 — Dow Chemical κατά Συμβουλίου

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/44
            
         
      Προσφυγή της 9ης Απριλίου 2010 — Dow Chemical κατά Συμβουλίου
      (Υπόθεση T-158/10)
      (2010/C 161/70)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: The Dow Chemical Company (εκπρόσωποι: J.-F. Bellis, R. Luff και V. Hahn, δικηγόροι)
      
         Καθού: Συμβούλιο της Ευρωπαϊκής Ενώσεως
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 54/2010 (1) κατά το μέρος που αφορά την προσφεύγουσα·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει ένα και μοναδικό νομικό ισχυρισμό με τον οποίο διατείνεται ότι ο προσβαλλόμενος κανονισμός συνιστά παράβαση του άρθρου 11, παράγραφος 2, του βασικού κανονισμού (2), για τους ακόλουθους λόγους:
      
                  —
               
               
                  η κρίση ότι θα συνεχιστεί το ντάμπινγκ αιθανολαμινών από τις ΗΠΑ στηρίχθηκε εσφαλμένως στη διαπίστωση πρακτικής ντάμπινγκ κατά την περίοδο επανεξετάσεωςς σχετικά με παραγωγούς-εξαγωγείς που αντιπροσώπευαν πολύ μικρό ποσοστό των εισαγωγών από τις ΗΠΑ· τα θεσμικά όργανα αγνόησαν το ότι διαπιστώθηκε ότι ο παραγωγός που ήταν υπεύθυνος για τη μεγάλη πλειοψηφία των εισαγωγών από τις ΗΠΑ δεν είχε αποδυθεί σε πρακτικές ντάμπινγκ και ότι, ως εκ τούτου, οι εισαγωγές αιθανολαμινών από τις ΗΠΑ, λαμβανόμενες στο σύνολό τους, δεν είχαν γίνει αντικείμενο ντάμπινγκ·
               
            
                  —
               
               
                  η κρίση ότι η φερόμενη πρακτική ντάμπινγκ αιθανολαμινών από τις ΗΠΑ αυξήθηκε μετά την περίοδο επανεξετάσεως στηρίχθηκε σε αυθαίρετη επιλογή προσφορών που δεν αντικατοπτρίζουν την τάση των τιμών μετά την περίοδο επανεξετάσεως·
               
            
                  —
               
               
                  η κρίση ότι η αναξιοποίητη παραγωγική ικανότητα στις ΗΠΑ θα οδηγήσει σε αύξηση των εξαγωγών αιθανολαμινών προς την ΕΕ στηρίχθηκε σε πρόδηλη πλάνη επειδή δεν υπήρχε αναξιοποίητη παραγωγική ικανότητα στις ΗΠΑ·
               
            
                  —
               
               
                  η κρίση ότι τα μέτρα αντιντάμπινγκ που η Κίνα επιβάλλει από το 2004 στις αιθανολαμίνες από τις ΗΠΑ θα οδηγήσει τους εξαγωγείς αιθανολαμινών των ΗΠΑ να πωλήσουν αυξημένες ποσότητες στην ΕΕ έρχεται σε αντίφαση με την εξέλιξη των εμπορικών ρευμάτων από το 2005·
               
            
                  —
               
               
                  η κρίση ότι η πιθανή εξέλιξη της ζητήσεως στις ΗΠΑ και σε άλλες αγορές θα οδηγήσει τους παραγωγούς των ΗΠΑ να στραφούν σε εξαγωγές προς την ΕΕ είναι εντελώς υποθετική·
               
            
                  —
               
               
                  η κρίση ότι οι πολύ χαμηλές τιμές και η πλεονάζουσα ικανότητα παραγωγής μονοαιθυλενογλυκόλης –η οποία, όπως οι αιθανολαμίνες, είναι προϊόν επόμενου σταδίου σε σχέση με την παραγωγή αιθυλενοξειδίου– θα παροτρύνουν τους παραγωγούς να στραφούν από την παραγωγή μονοαιθυλενογλυκόλης στην παραγωγή αιθανολαμινών δεν στοιχεί με τα πραγματικά περιστατικά που είχαν καταγραφεί στον φάκελο της υποθέσεως και οφείλεται σε πλάνη εκτιμήσεως·
               
            
                  —
               
               
                  το καθού παρέθεσε αντιφατική αιτιολογία όσον αφορά τη σχέση μεταξύ των τιμών των ΗΠΑ και της ΕΕ, επειδή ισχυρίζεται συγχρόνως ότι οι υψηλότερες τιμές στην ΕΕ παρέχουν κίνητρο στους εξαγωγείς από τις ΗΠΑ να στρέψουν τις πωλήσεις τους στην ΕΕ και ότι οι χαμηλότερες τιμές στην ΕΕ αναγκάζουν τους παραγωγούς από τις ΗΠΑ να πωλούν εντός της ΕΕ με τιμές που αποτελούν αντικείμενο ντάμπινγκ.
               
            
         (1)  Εκτελεστικός κανονισμός (ΕΕ) 54/2010 του Συμβουλίου, της 19ης Ιανουαρίου 2010, για την επιβολή οριστικού δασμού αντιντάμπινγκ στις εισαγωγές αιθανολαμινών καταγωγής Ηνωμένων Πολιτειών της Αμερικής (ΕΕ 2010, L 17, σ. 1).
      
         (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).